Lektorka i supervizorka popularnog kviza "Slagalica" Milka Canić (72) preminula je danas u Beogradu nakon duge i teške bolesti.

Foto: Dejan Živančević / RAS Srbija Milka Canić

blictv_rs/main 0 imasdk 1 0 https://pubads.g.doubleclick.net/gampad/ads?sz=1x1|400x300|640x480&iu=/161634325/Blic_Desktop/Blic_Video_ROS_Safe/VIDEO_Safe&cust_params=kwrds%3D%TAGS%&impl=s&gdfp_req=1&env=vp&output=vast&unviewed_position_start=1&vpos=preroll

Od 2002. godine bila je supervizor u najpopularnijem kvizu i autor je brojnih udžbenika. Milka je radila kao profesorka srpsko-hrvatskog jezika u Prištinskoj gimnaziji, zatim u Vojnoj gimnaziji u Beogradu, a od tada i kao lektor.

Gledaoci kraj malih ekrana upamtiće je po čuvenom "Dobro veče", koje je izgovarala na početku svake emisije "Slagalice".

Ostatak kviza obično bi provela neprimećeno, osim kada bi za dilemu oko odgovora u nekoj od igara davala iscrpno objašnjenje.

"Sećaćemo se Milke kao velikog čoveka i divne žene"

Olivera Kovačević, urednica Zabavnog programa RTS-a, u izjavi za "Blic" kazala je:

Foto: Z. Ilić / RAS Srbija Olivera Kovačević

- Milka Canić je do poslednjeg dana, iako bolesna, radila kao stručni konsultant Slagalice. Prema svima nama koji smo joj bili kolege bila je predusretljiva, dobra i uvek na usluzi. Ona je jedna od poslednjih bardova Televizije Beograd koja je svoje znanje, svoju stručnost i svoj veliki rad ugradila u temelje RTS-a. Svi ćemo se Milke sećati kao velikog čoveka i divne žene - poručila je Olivera.

Nekadašnja voditeljka RTS-a Maja Nikolić se oglasila na Tviteru.

Autorka emisije "Balkanskom ulicom" i spisateljica Vesna Dedić rekla je:

- Teško mi je kada odlaze kolege. Milku sam volela i da gledam na ekranu i kada pijemo kafu na četvrtom spratu Takovske. Bila je duhovita, topla i brižna.

Vlado Georgiev se takođe oprostio od Milke.

Vest o smrti Milke Canić usijala Tviter

O tome koliko je Milka Canić bila popularna, svedoče brojni tvitovi u kojima se građani Srbije opraštaju od nje.

Mesto i vreme sahrane biće naknadno objavljeni.

Slučajno počela da radi na televiziji

Milka je u jednom od retkih intervjua koje je dala govorila o svom životu. Bila je u braku sa Dragišom, i ima sina Tomislava i ćerku Katarinu, bila je baka troje unučića - Teodoru, Aleksu i Vukašina.

- Ja sam mnogo rano počela da čitam, čak sam rano počela i da pišem, ali taj moj dar za koji je još moj profesor iz Šeste beogradse gimnazije, Teodor Opalić, tvrdio da postoji, nisam razvila. Veoma rano, u devetnaestoj godini, sam se udala i neki lepši motivi, život i okolnosti su me odveli na drugu stranu - ispričala je Milka za internet magazin studenata novinarstva "Žurnalist".

- Na televiziji sam počela da radim slučajno, na predlog prijateljice koja je bila spikerka na RTS-u. Ona me je jednog dana pozvala i pitala: "Hoćeš li ti Milka da dođeš malo da pomogneš u programu "Srbija danas" kao lektor?" Ja kažem da to nikad nisam radila, ustvari, jesam radila kao lektor ali ne kao televizijski i ne znam da li ću to znati. "Znaćeš", kaže ona i tako je to počelo. Posle nje me je moj kolega Žika Čebić pozvao da radim u "Slagalici", njemu sam isto tako odgovorila da ne znam da li ću to znati, jer je to teško i odgovorno da se po čitav dan družite s knjigama. On kaže: "Hoćete, hoćete, ja znam da hoćete" i sreća te smo moja urednica i ja našle zajednički jezik i ta saradnja je dobro počela i traje uspešno već dugi niz godina - ispričala je Milka za "Žurnalist".